বিরাট কোহলি বিশ্ব জিতে নিয়েছেন। তাঁর ব্যাট কথা বলে। কোহলিকে বল করতে যাওয়া মানেই রাতের ঘুম উবে যায় বিপক্ষের বোলারদের। নিউজিল্যান্ডের বিরুদ্ধে সিরিজ চলছে এখন। মোহালিতে শতরান হাঁকিয়েছেন কোহলি। রাঁচিতে কোহলি সেঞ্চুরি করতে পারেননি। রাঁচিতে হার মেনেছে ভারত। সিরিজ এখন সমান সমান। অনেকেই প্রশ্ন থুলে দিয়েছেন, কোহলির ব্যাট থেমে গেলে ভারতও থেমে যায়। প্রাক্তন ক্রিকেটাররা অবশ্য এই কথাকে বিশেষ গুরুত্ব দেননি। সবাই জানেন, কোহলির ছেলেবেলার কোচ রাজকুমার শর্মার কথা অনেকেই শুনেছেন। কিন্তু এমন কথা কি কেউ শুনেছেন? বাবা গুরমীত রাম রহিম সিংহ কোহলি সম্পর্কে যা মন্তব্য করেছেন, তাতে গোটা ভারতের চোখ তো কপালে ওঠার জোগাড়।

বাবা গুরমীত রাম রহিম সিংহ।
কোহলি সম্পর্কে এহেন আজগুবি তথ্য আজ পর্য়ন্ত কেউ কোনওদিন শোনেননি। অতীতে গুরমীত রাম রহিম সিংহ বলেছিলেন, তিনি কোহলিকে ক্রিকেট খেলা শিখিয়েছেন। আবার গুরমীত রাম রহিম সিংহকে বলতে শোনা গিয়েছে, তিনি কোহলিকে বলেছেন, অ্যাটাকিং খেলা খেলতে। গুরমীতের বক্তব্য অনুযায়ী, ভারতীয় দলে সুযোগ পাওয়ার পরে কোহলি যে আক্রমণাত্মক ব্যাটিং করছেন, তা তাঁর পরামর্শেই। কোহলিকে পরামর্শ দিয়ে গুরমীত বলেছিলেন, তোমাকে শিখতে হবে। গুরুজির পরামর্শ অনুযায়ী কোহলি শিখে গিয়েছেন। আর তার ফল এখন পাচ্ছেন হাতে নাতে। গুরমীতের বক্তব্য অনুযায়ী তাঁর জন্য আজকের কোহলি তৈরি হয়েছেন। তিনি না-থাকলে আজকের বিরাট কোহলিকে পাওয়াই যেত না।
কে এই গুরমীত? ডেরা সাচ্চা সওদা গোষ্ঠীর প্রধান গুরু। সিরসায় গোষ্ঠীর সদর দফতরে মহিলা ভক্তদের ধর্ষণের অভিযোগ উঠেছে তাঁর বিরুদ্ধে। দুই সাংবাদিকের হত্যার চক্রান্তেও নাম জড়িয়েছে। বুঝুন ঠ্যালা, এহেন ব্যক্তি দাবি করছেন, কোহলির উত্থানের নেপথ্যে রয়েছেন তিনি।